Deurbraak ná moord op Secunda-vrouCorrienne Tesner. Foto: Facebook ŉ 32-jarige man het Donderdag in die Secunda-landdroshof verskyn in verband met die moord op en verkragting van Corrienne Tesner (62) in Februarie vanjaar. Die verdagte staan tereg op aanklagte van moord, verkragting en huisbraak. Die verdagte is aanvanklik in hegtenis geneem in verband met ŉ huisroof op 11 April en het die dag daarna in die hof verskyn. Die saak is toe uitgestel om die verdagte se adres te bevestig. Volgens brig. Leonard Hlathi, woordvoerder van die polisie, is beamptes na die verdagte se huis om sy adres te bevestig en het daar op eiendom afgekom wat tydens die moord op Tesner gesteel is. “Die verdagte is aangekla in verband met die moord op Tesner. Tydens ondervraging het hy aan die polisie gesê hy wou inbreek en dat hy gedink het daar is niemand tuis nie.” Volgens Hlathi het Tesner egter verbete teruggeveg nadat die verdagte ingebreek en sy hom onkant betrap het. Hlathi het gesê die verdagte het tydens ondervraging erken dat hy Tesner vermoor, verkrag en haar voertuig en ander eiendom gesteel het. “Hy het verder aan die polisie gesê dat hy ná die misdaad huis toe is en sy broer gaan kry het voordat hulle Limpopo toe is om die voertuig te verkoop.” Die polisie het intussen die inligting opgevolg en die motor opgespoor. Die verdagte se broer word intussen ook van motordiefstal aangekla en is op borgtog van R1 000 vrygelaat. Die hoofverdagte bly egter in aanhouding tot die broers weer op 6 Mei in die hof moet verskyn. Ridge Times het vroeër berig Tesner het in ŉ tuinwoonstel agter in die erf van haar kinders se huis gewoon. Tesner se dogter het op haar ma se liggaam afgekom ná die moord op 23 Februarie. Daar is destyds berig dat Tesner verskeie kere met ŉ skerp voorwerp gesteek is.